ULKOASIAINMINISTERIÖ
Hallintopalvelut
HAL-10 Johanna Kiesiläinen-Riihelä	LAUSUNTO

18.02.2010	HEL7428-7	

Oikeusministeriö
Lainvalmisteluosasto
PL 25
00023 VALTIONEUVOSTO
     
oikeusministerio@om.fi	MÄÄRÄAIKA: 22.2.2010	

Viite
Lausuntopyyntönne 14.1.2010, dnot OM 12/41/2007, OM004:00/2008

Asia
Hallintolainkäytön kehittäminen. Prosessityöryhmän välimietintö.

Oikeusministeriö on pyytänyt lausuntoa työryhmän välimietinnöstä ”Hallintolainkäytön kehittäminen. Prosessityöryhmän välimietintö.” (Oikeusministeriön työryhmämietintö 2009:19). Ulkoasiainministeriö esittää kunnioittaen mietinnön johdosta seuraavat huomionsa:
Muutoksenhaku ministeriöiden hallintopäätöksistä
Ulkoasiainministeriö kannattaa työryhmän ehdotusta, että muutoksenhaku ministeriöiden hallintopäätöksistä voitaisiin ohjata hallintolainkäytön yleisten lähtökohtien mukaisesti hallinto-oikeuteen.
Viranomaisen asema prosessissa

Työryhmä on ehdottanut, että päätöksen tehneen viranomaisen velvollisuutta antaa lausunto, vastata valituksessa esitettyihin vaatimuksiin ja esittää tuomioistuimen pyytämää lisäselvitystä asetettuun määräaikaan mennessä täsmennettäisiin. Ulkoasiainministeriö yhtyy tähän uudistukseen ja katsoo, että hyvin perustellut ministeriön päätökset ja lausunnot ajavat kaikkien hallintolainkäyttöön osallistuvien etuja. 

Työryhmä on ehdottanut lakiin myös yleissäännöstä siitä, että viranomaisen tulee ottaa oikeudenkäynnissä huomioon sekä yleinen että yksityinen etu. Viranomaisilla on jo nyt perustuslain 2 §:n 3 momentin mukaan velvollisuus noudattaa tarkoin lakia kaikessa julkisessa toiminnassa. Hallintolainkäyttölakiin otettava yleissäännös toisi esiin ulkoasiainministeriön näkemyksen mukaan jo nyt vallitsevan käytännön entistä paremmin.

Työryhmän käsityksen mukaan päätöksen tehneen viranomaisen asemaa oikeudenkäynnissä tulisi täsmentää myös muuten kuin edellä esitetyin tavoin. Tämä voitaisiin työryhmän mukaan toteuttaa antamatta viranomaiselle muodollisesti asianosaisen asemaa. 

Hallintolainkäyttölakia koskevan hallituksen esityksen (HE 217/1995 vp) perusteluissa on käsitelty viranomaisten kaksiasianosaissuhdetta. Tällöin perusteluissa on todettu, että muutoksia ei ole toistaiseksi selvitetty sillä tavoin, että hallintolainkäytössä olisi voitu siirtyä yleiseen kaksiasianosaissuhteeseen. Vielä lähes viisitoista vuotta myöhemmin voidaan perustellusti esittää, että yleisen kaksinaisosaissuhteen piirteiden vaikutuksia hallintolainkäytössä ei ole tutkittu riittävästi, varsinkaan viranomaisten toiminnalle. Kuvaavaa on myös, että prosessityöryhmässä ei ole edustettuna ainoatakaan ministeriötä, virastoa taikka muuta vastaavaa hallintoviranomaista, jotka toimisivat julkisen vallan käyttäjänä päätöksenteossa ennen tuomioistuinmenettelyä. 

Prosessityöryhmä on tehnyt kyselyn asiamiehille ja avustajille sekä hallintotuomioistuinten lainkäyttöhenkilökunnalle. Sen sijaan kyselyä ei ole tehty ministeriöille, virastoille taikka muille vastaaville hallintoviranomaisille. Jos edellä mainituille hallintoviranomaisille olisi suoritettu laajamuotoinen kysely, olisi esiin hyvin todennäköisesti tullut sama johtopäätös kuin useissa lainkäyttöhenkilökunnan vastauksissa: Hallintolainkäytön asiaryhmät ovat hyvin erilaisia. Siten myös hallintoviranomaisen epämuodollisellakin kaksinaisasianosaisuhdeasemalla voi olla täysin erilaisia vaikutuksia kansalaisten luottamukseen viranomaisten puolueettomuuteen riippuen käsiteltävästä asiaryhmästä. 

Ulkoasiainministeriön näkemyksen mukaan muita kuin edellä ministeriön lausunnossa puollettuja asioita viranomaisen asemassa hallintolainkäytössä, ei pitäisi toteuttaa tässä vaiheessa lainsäädännöllisin keinoin. Lisäksi ulkoasiainministeriö katsoo, että ennen kuin hallintokäyttölakia mahdollisesti ryhdytään uudistamaan muuten kuin yllä esitetysti, on välttämätöntä tutkia viranomaisen kaksinaisosaissuhteen piirteiden vaikutuksia hallintolainkäytössä nykyistä laajemmin ja syvällisemmin, huomioiden myös viranomaisen toiminta viranomaisen näkökulmasta.

Hallintojohtaja		Ari Rouhe

Lakimies 			Johanna Kiesiläinen-Riihelä

Liitteet	-

     

Erillinen sivu elektronisen version käsittelyyn:

Hallintopalvelut			
HAL-10	Johanna Kiesiläinen-Riihelä		

Asiasanat	YLEISHALLINTO, HALLINNOLLISET SÄÄDÖKSET
	
Hoitaa	HAL-10
     	
Hoitaa UE	     	
Koordinoi	     	
Tiedoksi	AVS-PAL; HAL-01
     
     
     	
Laatija jakanut